KIRJALLINEN KYSYMYS E-1166/00 esittäjä(t): Bart Staes (Verts/ALE) komissiolle. Valkoinen kirja elintarviketurvallisuudesta ja Euroopan elintarvikeviranomainen.



Virallinen lehti nro 089 E , 20/03/2001 s. 0012 - 0013



KIRJALLINEN KYSYMYS E-1166/00 esittäjä(t): Bart Staes (Verts/ALE) komissiolle (12. huhtikuuta 2000) Aihe: Valkoinen kirja elintarviketurvallisuudesta ja Euroopan elintarvikeviranomainen Tammikuussa 2000 julkaistiin valkoinen kirja elintarviketurvallisuudesta (KOM(1999) 719 lopullinen). Luvussa neljä käsitellään Euroopan elintarvikeviranomaisen perustamista ja luvussa viisi elintarviketurvallisuuden oikeudellisia näkökohtia. EU:n elintarviketurvallisuudelle asettamia vaatimuksia sovelletaan myös tuotteisiin, joita viedään kolmansiin maihin (valkoisen kirjan 109 kohta). Komissio aikoo tutkia, ovatko vientilupia koskevat määräykset tarpeen? Aikooko komissio sisällyttää tämän lähtökohdan horisontaaliseen EU:n elintarvikelainsäädäntöön? Jos ei aio sisällyttää, voiko se perustella kantansa, varsinkin kun otetaan huomioon sen huomattavat vaikutukset elintarvikkeiden tuotantoon ja vientiin? Jos aikoo sisällyttää, missä määrin siihen sisällytetään myös vastavuoroisuuden velvollisuus ja missä määrin se velvoittaa kolmansia maita? David Byrnen komission puolesta antama vastaus (15. kesäkuuta 2000) Koska yhteisö on maailman suurin elintarvikkeiden tuoja ja viejä, se ei voi pitää elintarvikkeiden turvallisuutta yksinomaan sisäpoliittisena kysymyksenä. Yhteisö odottaa ja edellyttää, että EU:n ulkopuolisista maista tuotavat tuotteet ovat sen terveysvaatimusten mukaisia. Vientituotteille olisi myös annettava asianmukainen terveystakuu, mikä ilmaistaan elintarvikkeiden turvallisuutta koskevassa valkoisessa kirjassa. Tässä yhteydessä olisi myös otettava huomioon, että tuojat asettavat tuontiehdot, eivät viejät. Viejät voivat kuitenkin asettaa vähimmäisvaatimukset, joita ne noudattavat. Yhteisö ei ole toistaiseksi vahvistanut viemilleen elintarvikkeille turvallisuusvaatimuksia, jotka eroaisivat sisämarkkinoilla sovellettavista säännöksistä. Sitä, olisiko hyödyllistä vahvistaa erityiset elintarvikkeiden turvallisuutta koskevat säännöt yhteisön viennille, ja muita terveys- ja kasvinsuojelutoimia koskevia kysymyksiä tarkastellaan yhteisön elintarvikelain yhteydessä. Tällä hetkellä yhteisön tuottajien on noudatettava elintarvikehygieniasta 14 päivänä kesäkuuta 1993 annetussa neuvoston direktiivissä 93/43/EY asetettuja vaatimuksia(1). Lisäksi virallisesta elintarvikkeiden tarkastuksesta 14 päivänä kesäkuuta 1989 annetun neuvoston direktiivin 89/397/EY(2) 3 artiklassa säädetään, että jäsenvaltiot eivät saa olla asianmukaisesti tarkastamatta tuotetta sillä perusteella, että tuote on tarkoitettu vietäväksi yhteisön ulkopuolelle. Terveysvaatimusten asettaminen yhteisön viemille elintarvikkeille edellyttää yhteisön ulkoisten velvoitteiden, erityisesti Maailman kauppajärjestön terveys- ja kasvinsuojelutoimia koskevan sopimuksen määräysten tarkastelemista. Nämä määräykset koskevat tuontiehtojen asettamista ja asianmukaista suojelutasoa. Yhteisö toimii aktiivisesti Maailman kauppajärjestössä sen varmistamiseksi, että jäsenvaltioilla on oikeus asettaa ja ylläpitää korkeita elintarvikkeiden turvallisuutta koskevia kansanterveysstandardeja. Terveysvaatimusten keskinäisen tunnustamisen periaatetta käsitellään kahdenvälisten eläinlääkintä- ja kasvinsuojelualan vastaavuussopimusten yhteydessä. Tähän mennessä yhteisö on tehnyt kolme tällaista sopimusta. (1) EYVL L 175, 19.7.1993. (2) EYVL L 186, 30.6.1989.